Aasta 2019 oli esialgsetel andmetel viimase enam kui poole sajandi üks soojemaid.

Eesti aasta keskmiseks õhutemperatuuriks arvutati ilmateenistuses 7,6 °C (norm 6,0 °C). Sama soe aasta oli 2015. Pisut jahedam oli 2008. aasta, mil Eesti aasta keskmine õhutemperatuur oli 7,4 °C. Alates 1961. aastast kõige jahedam on olnud 1987. aasta, mil Eesti keskmine õhutemperatuur oli 3,5 °C.

2019. aasta ilmaülevaate leiad siit: http://bit.ly/2019ilm

Ilmajaamades, kus vaatlusread on enam kui sajandi pikkused, pole varem nii sooja aastat varem esinenud. Mõnes ilmajaamas jagas möödunud aasta 1.–2. kohta 2015. aastaga.

Pärnu rannikujaamas oli aasta õhutemperatuur 8,2 °C (norm 6,3 °C). Peaaegu pooleteise sajandi pikkuses vaatlusreas, milles küll esineb mõningaid andmelünki, pole varem nii sooja aastat varem esinenud. Kõige jahedam on Pärnus olnud aga 1942. aasta, mil aasta keskmine õhutemperatuur oli vaid 3,2 °C.

Kõige soojem oli möödunud aasta Vilsandil, kus aasta keskmine õhutemperatuur oli 8,8 °C (norm 7,1 °C). Peaaegu 150 aasta pikkuses vaatlusreas, milles küll esineb mõningaid andmelünki, on see üks soojemaid aastaid. Sama soe oli ka 2015. aasta, seega jagatakse 1.–2. kohta. Kõige jahedam on Vilsandil olnud 1871. aasta, mil aasta keskmine õhutemperatuur oli 2,4 °C.

Tartu enam poolteise sajandi pikkuses vaatlusreas on pisut soojem olnud vaid ühel aastal – 2015. Tartu aasta keskmine õhutemperatuur oli 2019. aastal 7,3 °C (norm 5,8 °C). Kõige soojem oli 2015. aastal, mil aasta keskmine õhutemperatuur oli 7,4 °C. Kõige jahedamad on Tartus olnud 1867 ja 1875 aasta, mil aasta keskmine õhutemperatuur oli 2,4 °C.

Õhutemperatuur kuude kaupa

Kuu keskmine õhutemperatuur oli normist madalam vaid kahel kuul – jaanuaris ja juulis. Normi lähedane oli õhutemperatuur kuu keskmisena nii mais kui ka augustis. Ülejäänud kuudel oli õhutemperatuur normist kõrgem. Eriliselt soojad olid veebruar ja detsember, mis olid normist peaaegu 5 °C soojemad. Eesti keskmine õhutemperatuur veebruaris oli +0,2 °C (norm –4,5°C) ja detsembris +2,6 °C (norm –2,0 °C). Juuni oli normist 3 °C soojem – Eesti keskmine õhutemperatuur oli 17,5 °C (norm 14,4 °C).